b'\n_START_ARTICLE_\nBorda\n_START_SECTION_\nVariants\n_START_PARAGRAPH_\nNormalment, la planta baixa de la borda serveix per a allotjar-hi el bestiar i la part alta per a emmagatzemar-hi el fenc recollit a l\'estiu i els estris agr\xc3\xadcoles. _NEWLINE_Als Pirineus i zones circumdants, especialment al Pallars i a Andorra, una borda \xc3\xa9s una casa de ramaders, en contrast amb una masia o casa de pagesos que es dediquen al conreu de la terra. Es tracta d\'una edificaci\xc3\xb3 r\xc3\xbastica a\xc3\xafllada, normalment de dues plantes, sostre de pissarra i murs de pedra. Tamb\xc3\xa9 es troben bordes a les zones pirinenques d\'Arag\xc3\xb3 i del Pa\xc3\xads Basc._NEWLINE_Moltes bordes han estat abandonades a conseq\xc3\xbc\xc3\xa8ncia de la decad\xc3\xa8ncia de les pr\xc3\xa0ctiques agr\xc3\xadcoles tradicionals i dels canvis en la forma de vida en les zones rurals durant la segona meitat del segle XX.\n_START_SECTION_\n\xc3\x9as del terme\n_START_PARAGRAPH_\nLa paraula "borda" tamb\xc3\xa9 s\'utilitza com a terme geogr\xc3\xa0fic, car era costum que la pres\xc3\xa8ncia d\'una borda, normalment habitada, don\xc3\xa9s nom a una zona muntanyenca, com una coma, obaga, vall o t\xc3\xa0lveg. Per exemple, la Borda (Solsona)._NEWLINE_Un "border" era un pag\xc3\xa8s de remen\xc3\xa7a adscrit a una borda, o el propietari, masover o arrendador d\'una borda. De fet, cal tenir present que, a l\'edat mitjana, una borda era un mas o explotaci\xc3\xb3 rural marginal; moltes vegades, la borda era considerada com a mig mas. Els documents de la baixa edat mitjana de moltes comarques de l\'antiga G\xc3\xb2tia fan esment de l\'exist\xc3\xa8ncia de bordes, alhora que es parla dels masos i de les masoveries.\n_START_SECTION_\nTransformacions\n_START_PARAGRAPH_\nActualment, i especialment durant el "boom" immobiliari del 1990-2007, algunes bordes han estat reconstru\xc3\xafdes i transformades en segones resid\xc3\xa8ncies, en petits hotels o en restaurants._NEWLINE_Moltes bordes, per\xc3\xb2, s\'han deixat caure en ru\xc3\xafna durant les darreres d\xc3\xa8cades, principalment a causa de trobar-se sovint en llocs inaccessibles per carretera.'